Huidige Versindaba resensente – biografiese besonderhede
’n Bibliofiele uitgawe van sommige van sy gedigte, Sien jy die hemelliggame, verskyn in 2009 by SlibreeksGroot in Nederland. Hierdie beperkte uitgawe bevat die Afrikaanse sowel as die Nederlandse weergawe van elke gedig. Naudé woon en werk in Johannesburg.
Marlies Taljard is verbonde aan die Noordwes-Universiteit se Potchefstroomkampus waar sy klasgee binne die Skool vir Tale. Sy behaal ‘n MA in Afrikaans-Nederlands met ‘n fokus op psigoanalise en kreatiewe skryfwerk en promoveer met ‘n proefskrif in Literêre Teorie soos toegepas op die poëtika van Antjie Krog. Sy is die outeur van verskeie artikels wat in vaktydskrifte verskyn het. Sy is die mede-outeur van die Toets van Akademiese Geletterdheidsvlakke wat deur verskeie SA universiteite as plasingstoets gebruik word. Sy skryf gereeld resensies oor Afrikaanse literêre werke, dien as keurder van LAPA-boeke, asook redakteur van die tydskrif Woord en Daad. Marlies Taljard is die Inhoudsbestuurder van Versindaba sedert 1 Augustus 2019.
Nini Bennett is in 1972 in Pretoria gebore. Sy behaal die MA-graad in Skeppende Skryfkuns (met lof) aan die Universiteit van Kaapstad (2001). In 2002 debuteer sy met ’n bundel kortverhale Stoornis, wat bekroon word met die UJ-debuutprys (voorheen die RAU-Mardéne Marais-prys). In 2008 wen sy die internasionale Room to Read-prys in die kategorie Afrikaans, en die jeugverhaal, Die storie van Vusi se orkes, sien die lig in elf amptelike landstale. In 2011 verskyn haar debuutdigbundel, Kodeks. Sy is tans besig met voorbereiding vir doktorale studie in ekokritiek, werksaam as skrywer en vryskut-resensent, en is ’n bekende digmentor. Sy woon in Kaapstad. Bennett se derde bundel Donkerwerk verskyn in 2019 by Naledi uitgewers.
Dewald Koen is in Port Elizabeth gebore en woon tydens sy jeugjare in Pretoria en Kaapstad. Hy matrikuleer in 2002 aan die Hoërskool Andrew Rabie in Port Elizabeth. Hy studeer aan die Nelson Mandela-Universiteit en behaal die MA in Afrikaans/Nederlands onder leiding van prof. Marius Crous. Sy verhandeling fokus op die reispoësie van Joan Hambidge in Visums by verstek. Sy DLitt et Phil-studie aan die Fort Hare-Universiteit (2017-) fokus op ’n ekokritiese lees van Marlene van Niekerk se Kaar. Hy onderrig Afrikaans by verskeie Oos-Kaapse hoërskole en was tot en met Augustus 2016 Afrikaans-departementshoof aan Kingswood College in Makhanda (Grahamstad) waarna hy Afrikaans en Nederlandse letterkunde eers aan die Fort Hare-Universiteit se Oos-Londenkampus doseer. Sedert April 2019 is hy verbonde aan die Nelson Mandela-Universiteit se opvoedkundefakulteit waar hy Afrikaanse taal- en letterkunde doseer. Hy skryf gereeld resensies vir Afrikaanse dagblaaie, Litnet en Versindaba. Twee akademiese artikels is in Stilet gepubliseer en sy eerste kortverhaal “’n Nuwe begin” is in Die perfekte brander en ander verhale opgeneem. Dewald is ’n ywerige boekversamelaar; het ’n liefde vir tuinmaak en kyk graag films in sy vrye tyd.